Uredba Sveta (ES) št. 3317/94

z dne 22. decembra 1994

o določitvi splošnih določb glede dovoljenja za ribolov v vodah tretje države po sporazumu o ribolovu

SVET EVROPSKE UNIJE JE

ob upoštevanju Pogodbe o ustanovitvi Evropske skupnosti, zlasti člena 43 Pogodbe,

ob upoštevanju predloga Komisije [1],

ob upoštevanju mnenja Evropskega parlamenta [2],

ob upoštevanju mnenja Ekonomsko-socialnega odbora [3],

ker je Svet po členu 17 Uredbe Sveta (ES) št. 1627/94 z dne 27. junija 1994 o določitvi splošnih pogojev v zvezi s posebnimi ribolovnimi kartami [4] dolžan sprejeti odločitev o splošnih pogojih za ribolovne karte za ribiška plovila Skupnosti, ki delujejo v vodah tretje države po sporazumu o ribolovu, sklenjenem med Skupnostjo in to državo;

ker je za zagotovitev učinkovitega in preglednega upravljanja ribolovnih aktivnosti, ki jih izvajajo plovila Skupnosti po sporazumih o ribolovu, sklenjenimi med Skupnostjo in tretjimi državami, treba da vsaka država članica tistim svojim ribiškim plovilom, ki so pridobila ribolovno dovoljenje tretjih držav, dovoli izvajanje takšnih aktivnosti, in ker mora biti za spoštovanje obveznosti Skupnosti do tretjih držav ribolov v vodah tretje države brez takega dovoljenja prepovedan;

ker je za upravljanje takih aktivnosti treba določiti postopke, ki jih morata spoštovati Komisija in država članica, pod katere zastavo plujejo plovila, in določiti pravila za izvajanje navedenih postopkov,

SPREJEL NASLEDNJO UREDBO:

Člen 1

1. Ta uredba opredeljuje splošne določbe za ribolov z ribiškimi plovili Skupnosti v vodah tretje države po sporazumu o ribolovu, sklenjenem med Skupnostjo in to državo, pri čemer za take aktivnosti velja pogoj pridobitve ribolovnega dovoljenja te tretje države.

2. Aktivnosti ribolova v vodah tretje države po sporazumu, sklenjenem med Skupnostjo in to državo, lahko izvajajo samo tista ribiška plovila, ki imajo veljavno ribolovno karto po sporazumu o ribolovu.

Člen 2

V tej uredbi:

(a) "ribolovno dovoljenje v tretji državi" pomeni dovoljenje v kakršnikoli obliki, ki ga izda tretja država za izvajanje ribolovnih aktivnosti v svojih ribolovnih vodah;

(b) "ribolovna karta po sporazumu o ribolovu" pomeni dovoljenje za ribolov v kakršnikoli obliki, ki ga ribiškemu plovilu Skupnosti izda država članica, pod katere zastavo pluje, po sporazumu o ribolovu med Skupnostjo in tretjo državo kot dopolnilo ribolovnega dovoljenja iz člena 1 Uredbe (ES) št. 3690/93 [5], ki plovilu omogoča izvajanje ribolovnih aktivnosti iz (a).

Člen 3

Država članica plovilom, ki plujejo pod njeno zastavo, izdaja ribolovne karte po sporazumu o ribolovu in jih upravlja v skladu s pogoji, opredeljenimi v tej uredbi.

Člen 4

1. Država članica plovilom, ki plujejo pod njeno zastavo, ne izdaja ribolovnih kart po sporazumu o ribolovu, če tako ribiško plovilo nima ribolovnega dovoljenja v skladu z Uredbo (ES) št. 3690/93 ali če jim je bilo dovoljenje v skladu s členom 5 te uredbe začasno ali dokončno odvzeto. Ribolovne karte po sporazumu o ribolovu, ki so že bile izdane, postanejo nične, če je bilo ribolovno dovoljenje, izdano za ribiško plovilo, dokončno odvzeto; začasno se razveljavijo, če je bilo dovoljenje odvzeto začasno.

2. Država članica ribiškemu plovilu, ki pluje pod njeno zastavo, takoj izda ribolovno karto po sporazumu o ribolovu, če ima to plovilo ribolovno dovoljenje tretje države.

Člen 5

1. Država članica za plovila, ki plujejo pod njeno zastavo, Komisiji takoj pošlje vse vloge za izdajo ribolovnih dovoljenj tretje države za opravljanje ribolovnih aktivnosti v skladu z možnostmi za ribolov, ki so dodeljene Skupnosti skladno s sporazumom o ribolovu, sklenjenim s tretjo državo. Zagotoviti mora, da bodo vloge v skladu z določbami sporazuma in pravili Skupnosti.

2. Komisija vloge vsake države članice preuči glede na možnosti za ribolov, dodeljenih tej državi v skladu s pravili Skupnosti, in pogoji, določenimi v sporazumu o ribolovu, ki veljajo za plovila Skupnosti. Komisija najpozneje v 10 delovnih dneh od datuma prejema vloge države članice oziroma v roku, določenem v sporazumu o ribolovu, tretji državi pošlje vloge za izdajo ribolovnega dovoljenja le-te za plovila Skupnosti, ki želijo opravljati ribolovne aktivnosti v vodah tretje države. Če Komisija pri preučitvi vloge ugotovi, da ta ne ustreza pogojem iz tega odstavka, mora Komisija zadevno državo članico takoj obvestiti, da vloge ali dela vloge ne more poslati tretji državi, in pri tem navesti razloge.

3. Komisija državo članico, pod katere zastavo pluje ribiško plovilo, takoj obvesti o tem, da je zadevna tretja država izdala ribolovno dovoljenje za opravljanje ribolovnih aktivnosti oziroma o tem, da ga ne bo izdala. V zadnjem primeru Komisija nadaljuje ustrezno preverjanje ob posvetovanju z državo članico, pod katere zastavo pluje ribiško plovilo, in zadevno tretjo državo.

Člen 6

1. Kadar tretja država obvesti Komisijo, da se je odločila začasno ali povsem odvzeti ribolovno dovoljenje za ribiško plovilo, ki pluje pod zastavo države članice, Komisija o tem nemudoma obvesti državo članico, pod katere zastavo pluje to plovilo. Komisija opravi ustrezno preverjanje v skladu s postopki, določenimi v sporazumu o ribolovu, ob posvetovanju z državo članico, pod katere zastavo pluje ribiško plovilo, in z zadevno tretjo državo, prav tako pa mora o izidu obvestiti državo članico in, kadar je to primerno, tretjo državo.

2. Če tretja država začasno odvzame ribolovno dovoljenje, ki ga je izdala zadevnemu ribiškemu plovilu, to vključuje začasni odvzem ribolovne karte po sporazumu o ribolovu s strani države članice, pod katere zastavo pluje to plovilo, za celotno obdobje, v katerem je dovoljenje odvzeto.

3. Kadar tretja država ribiškemu plovilu dokončno odvzame ribolovno dovoljenje, država članica, pod katere zastavo pluje, takoj odvzame ribolovno karto po sporazumu o ribolovu, ki je bilo izdano za to plovilo.

Člen 7

Država članica, pod katere zastavo plujejo ribiška plovila, izpolnjuje evidenco(-e) iz člena 6 Uredbe (ES) št. 3690/93 in vanjo(-e) vnaša vse podatke o ribolovnih kartah po sporazumu o ribolovu, ki jih je izdala, če ti podatki še niso zbrani po Uredbi Komisije (ES) št. 109/94 z dne 19. januarja 1994 o registru ribiških plovil Skupnosti [6].

Člen 8

Države članice določijo pristojne organe za izdajo ribolovnih kart po sporazumu o ribolovu in sprejmejo ustrezne ukrepe za zagotovitev učinkovitosti tega sistema. Drugim državam članicam in Komisiji pošljejo nazive in naslove teh organov. Komisijo najpozneje v šestih mesecih po začetku veljavnosti te uredbe obvestijo o izvedenih ukrepih in takoj, ko je to mogoče, tudi o vseh nastalih spremembah.

Člen 9

Podrobna pravila za uporabo členov 5 in 6 se sprejmejo v skladu s postopkom, določenim v členu 18 Uredbe Sveta (EGS) št. 3760/92 z dne 20. decembra 1992 o ustanovitvi sistema Skupnosti za ribištvo in ribogojstvo [7].

Člen 10

Ta uredba začne veljati tretji dan po objavi v Uradnem listu Evropskih skupnosti.

Uporabljati se začne 1. januarja 1995.

Ta uredba je v celoti zavezujoča in se neposredno uporablja v vseh državah članicah.

V Bruslju, 22. decembra 1994

Za Svet

Predsednik

H. Seehofer

[1] UL C 310, 16.11.1993, str. 13.

[2] UL C 20, 24.1.1994, str. 54.

[3] UL C 34, 2.2.1994, str. 73.

[4] UL L 171, 6.7.1994, str. 7.

[5] UL L 341, 31.12.1993, str. 93.

[6] UL L 19, 22.1.1994, str. 5.

[7] UL L 389, 31.12.1992, str. 1.

--------------------------------------------------